《春雪后寄范长民》
宋代·吴可

回首长安泪满衣，东风如旧鬓成丝。
扶持衰病元无术，感叹飘零漫有诗。
那信梦魂随北雁，忍看霜雪满南枝。
幽居只合从公等，自笑年来见事迟。

作者简介：建康人，字思道。原名默。徽宗大观三年进士。尝以诗谒苏轼、刘安世，得二人称勉。为蔡绦所用，又出入梁师成之门。累官至团练使。宣和末避战乱辞官，责授武节大夫致仕。有诗名，兼长于词。主张学诗当以杜甫为体，以苏轼、黄庭坚为用。有《藏海居士集》、《藏海诗话》。